SKRIFTLIG FORESPØRGSEL E-4110/00

af Elisabeth Schroedter (Verts/ALE) til Kommissionen

(11. januar 2001)

Om: Vejbyggeri gennem et vådområde uden VVM i Brandenburg

På grundlag af den brandenburgske lov om vejbyggeri har man besluttet at udbygge vej 189 mellem Retzin og Rohlsdorf i delstaten Brandenburg. I denne lov har man efter min opfattelse ikke implementeret de i bilag III, nr. 2, fastsatte kriterier, hvorefter man ikke kan se bort fra at gennemføre en vurdering af virkningerne på miljøet (VVM), i overensstemmelse med EU-retten. Det pågældende vejafsnit fører gennem et økologisk yderst sårbart og værdifuldt vådområde med beskyttelsesværdige plantebiotoper. Grundvandet, som kun står to meter under overfladen, er yderst sårbart over for forureninger.

1. Er Kommissionen af den opfattelse, at EU's miljøbestemmelser kun anvendes korrekt, hvis der i forbindelse med dette vejbyggeri er blevet gennemført en VVM?

2. Mener Kommissionen, at man ved hjælp af en projektgodkendelsesprocedure for dette vejafsnit på udtømmende vis kan kortlægge områdets sårbarhed, på omfattende måde kan vurdere vejprojektets miljøvirkninger og fyldestgørende kan afveje vejdirektoratets planer i forhold til indgrebet i det følsomme vådområde?

3. Er Kommissionen af den opfattelse, at den brandenburgske lov om vejbyggeri på korrekt og omfattende vis har implementeret ændringen af direktiv 97/11/EF om VVM navnlig bilag III, nr. 2?

4. Er Kommissionen af den opfattelse, at den må opfordre den brandenburgske delstatsregering til at ændre loven om vejbyggeri?

Hvornår vil den i bekræftende fald gøre dette?

Hvorfor vil den i benægtende fald ikke gøre dette?

5. Er Kommissionen af den opfattelse, at den brandenburgske delstatsregering uafhængigt af direktiv 97/11/EF om VVM bør vurdere vejbyggeri gennem sårbare naturområder mere omhyggeligt?

6. Har Kommissionen undersøgt, om der ved dette vejbyggeri direkte eller indirekte er anvendt EU-støttemidler?

Hvilke foranstaltninger vil den i bekræftende fald træffe?

Svar afgivet på Kommissionens vegne af Margot Wallström

(6. marts 2001)

Udbygningen af Bundesstrasse B 189 kan enten henhøre under bilag I, nr. 7, litra b)(1) eller c), eller under bilag II, nr. 10, litra e)(2), til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3), som ændret ved Rådets direktiv 97/11/EF(4) (herefter omtalt VVM-direktivet). Uden de nødvendige oplysninger om det pågældende projekt er det umuligt at vurdere, om dette skal gøres til genstand for en vurdering af dets indvirkning på miljøet i henhold til VVM-direktivet eller ej.

Det er ikke helt klart for Kommissionen, hvad det ærede medlem præcist mener med sit spørgsmål nr. 2 (hvorvidt en projektgodkendelsesprocedure er et hensigtsmæssigt redskab generelt set, eller hvorvidt det er hensigtsmæssigt i det foreliggende tilfælde). Det er under alle omstændigheder i henhold til artikel 2, stk. 2, i VVM-direktivet op til medlemsstaterne selv at vælge en hensigtsmæssig fremgangsmåde til at foretage en vurdering af et projekts indvirkning på miljøet i tråd med direktivets bestemmelser.

Bilag III, nr. 2), i VVM-direktivet omfatter bl.a. under litra d) reservater og naturparker og under litra e) områder, der er registreret eller fredet ved national lovgivning, særligt beskyttede områder, udpeget af medlemsstaterne i henhold til Rådets direktiv 79/409/EØF af 2. april 1979 om beskyttelse af vilde fugle(5) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(6) samt under litra h) vigtige landskaber set ud fra et historisk, kulturelt eller arkæologisk synspunkt.

Tyskland har givet Kommissionen meddelelse om, at det tyske Gesetz- und Verordnungssblatt für das Land Brandenburg, Teil I Nr. 12 vom 28. juli 1999 er gennemførelsesforanstaltningen til direktiv 97/11/EF, for så vidt angår anlæggelsen af veje i delstaten Brandenburg. Denne Brandenburg-lov skal tilsyneladende gennemføre bilag I, nr. 7, litra b) og c), til VVM-direktivet samt dettes bilag II, nr. 10, litra e), ved henholdsvis artikel 38 (3) 1 og 2, og artikel 38, (3), 3. For så vidt angår projekter, der henhører under bilag II, har delstaten Brandenburg derfor tilsyneladende valgt muligheden i artikel 4, stk. 2), litra b), i VVM-direktivet. Derfor har Brandenburg måttet tage hensyn til de relevante udvælgelseskriterier i bilag III ved fastsættelsen af grænseværdier eller kriterier for vejbygningsprojekter i Brandenburg, som henhører under direktivets bilag II.

Hvorvidt delstaten Brandenburg fuldt ud har taget hensyn til de relevante udvælgelseskriterier i bilag III i sin gennemførelseslovgivning, herunder især artikel 38, (3), 3, i den ovenfor nævnte lovgivning, er endnu ikke blevet verificeret af Kommissionen, eftersom Tyskland hidtil kun har givet Kommissionen meddelelse om to mindre gennemførelsesretsakter til Rådets direktiv 97/11/EF (hvoraf den ene er den førnævnte Brandenburg-lov). En fuldstændig overensstemmelsesvurdering vil blive foretaget af Kommissionen, når Tyskland har givet meddelelse om, at omsætningen af Rådets direktiv 97/11/EF er fuldført. Det lader dog til, at der ikke er taget hensyn til alle de relevante udvælgelseskriterier i bilag III i forbindelse med de grænseværdier eller kriterier, der er fastsat i artikel 38 (3), 3, i den nævnte Brandenburg-lov.

Hvorom alting er, har Domstolen i sin retspraksis, for så vidt angår grænseværdier, fastslået, at: Skønt medlemsstaterne i henhold til direktivets artikel 4, stk. 2, andet afsnit har mulighed for at udpege visse typer projekter, som skal vurderes eller fastsætte kriterier eller grænseværdier herfor, begrænses dog denne mulighed af den forpligtelse, der er fastsat i artikel 2, stk. 1, om at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning. (Sag. C-72/95 Kraaijeveld, stk. 50 og C-392/96, Kommissionen mod Irland, stk. 64).

Kommissionen har ingen juridisk kompetence til besvare det ærede medlems femte spørgsmål.

Ifølge de foreliggende informationer indgår der ingen EU-støttemidler i dette vejbygningsprojekt.

(1) Bilag I, nr. 7, litra b) og c), i VVM-direktivet omfatter anlæg af motorveje og motortrafikveje, anlæg af nye veje med mindst fire kørebaner, udretning og/eller udvidelse af en eksisterende vej med højest to kørebaner med henblik på anlæg af mindst fire kørebaner, hvis en sådan ny vej eller et således udrettet og/eller udvidet vejafsnit har en ubrudt længde på mindst 10 km.

(2) Bilag II, nr. 10, litra e), omfatter bygning af veje, havne og havneanlæg, herunder fiskerihavne (projekter, som ikke er omfattet af bilag I).

(3) EFT L 175 af 5.7.1985.

(4) EFT L 73 af 14.3.1997.

(5) EFT L 103 af 25.4.1979.

(6) EFT L 206 af 22.7.1992.